Aasta esimesel nädalal anti Viljandimaa Kultuuripärl Kolga-Jaani rahvamaja taastajale, Kolga-Jaani koguduse juhatuse esimehele ja kirikukogu liikmele Hovard Nurmele.Mullu septembris toimunud Euroopa muinsuskaitsepäevade lõpujoonele jäi Viljandimaa suursündmus: Kolga-Jaani  renoveeritud rahvamaja avamine. Kultuurisündmuse olulisim seik on aga see, et 1902. aastal karskusliikumise eesotsas seisnud Villem Reimani asutatud seltsimaja taastajaks on eraisik Hovard Nurme.  2005. aastal rahvamaja ostnud, asus missioonitundega mees vana hoonet uuele elule aitama. Seda omaenese jõul, pereliikmete ja sõprade-tuttavate abiga. Kolga-Jaani koguduse õpetaja Ants Tooming nimetas ettevõtmist Eesti Kiriku septembrinumbris vana maja päästmiseks. Entusiastliku Hovard Nurme jaoks oli see  südametunnistuse tegu, oma kodukandi rahvast toetav ettevõtmine. Koguduselgi on põhjust mehe üle uhke olla: tema on aidanud taastada ka kiriku pastoraati ja korraldanud kiriku tornikiivri katte vahetamist.  Eesti Kultuurkapital tunnustab Kultuuripärli preemiaga teist aastat maakondade kultuurielu edendajaid.